钦定古今图书集成/明伦汇编/氏族典/第164卷 > 《廖用贤尚友录》 > 潘乐
## 钦定古今图书集成/明伦汇编/氏族典/第164卷 > 《廖用贤尚友录》 > 潘乐

按《北齐书潘乐传》，“乐字相贵，广宁石门人也。本广宗
大族，魏世分镇北边，因家焉。父永，有技艺，袭爵广宗
男。乐初生，有一雀止其母左肩，占者咸言富贵之征，
因名相贵。后始为字。及长，宽厚有胆略。初归葛荣，授
京兆王，时年十九。荣败，随尔朱荣为别将，讨元显，以
功封敷城县男。齐神武出牧晋州，引乐为镇城都将”，
从破尔朱兆于广阿，进爵广宗县伯。累以军功，拜东
雍州刺史，改封金门郡公。文宣嗣事，乐还镇河阳，拜
司空。齐受禅，乐进玺绶，进封河东郡王，迁司徒。周文
东至崤、陕，遣其行台侯莫陈崇自齐子岭趣轵关，仪
同杨𢷋从鼓锺道出建州，陷孤公戍。诏乐总大众御
之。乐昼夜兼行，至长子，遣仪同韩永兴从建州西趣
崇，崇遂遁。又为南道大都督讨侯景。乐发石鳖，南度
百馀里，至梁泾州。泾州旧在石梁，侯景改为怀州。乐
获其地，仍立泾州。又克安州。除瀛州刺史，仍略淮汉。
天保六年，薨于悬瓠。赠假黄钺、太师、大司马、尚书令。
子子晃嗣。